۱۴۴۶-۵-۱۰ تاریخ نشرشوی خبرونه مرکزی ریاست ‏د افغانی سرې میاشتې اړوند د مشعل بیات ښوونځی پر ۱۰۰۰ تنه زده کوونکو درسی توکی ووېشل شول نن سه شنبه د جمادی الأولی د میاشتې پر ۱۰مه، د چین هېواد په مرسته د افغانی سرې میاشتې د سرپرست عمومی رئیس ښاغلی شیخ الحدیث شهاب الدین دلاور، د نوموړی مرستیال ښاغلی حافظ عزیز الرحمن او په افغانستان کې د یاد هېواد د مرستیال سفیر ښاغلی باو ژو هوی په شتون کې د مشعل بیات ښوونځی پر ۱۰۰۰ تنه ذکورو او اناثو زده کوونکو ۸ قلمه بېلابېل درسی توکی ووېشل شول. د یادو توکو د وېش پر مهال د افغانی سرې میاشتې سرپرست عمومی رئیس د چین هېواد له هر اړخیزو مرستو د مننې ترڅنګ د زده کوونکو د روزنې، هغوی ته د منظم درسی پلان برابرولو او د اسلام په رڼا کې د علم او پوهې په ارزښت هر اړخیزه وینا وکړه. دا راز نوموړی د زده کوونکو سالمه روزنه او تربیه د دین او هېواد لپاره ارزښتمنه وبلله او د زده کوونکو د ښې روزنې په هکله یې د یاد ښوونځی ښوونکو ته مهمې سپارښتنې وکړې. ورپسې په افغانستان کې د چین هېواد مرستیال سفیر د دوی او افغانستان ترمنځ اړیکې تاریخی او مهمې وبللې او ژمنه یې وکړه چې د افغانی سرې میاشتې له لارې به بشرپال خدمات او مرستې تر اړمنو او محتاجو کسانو رسوی.